**MINISTARSTVO FINANCIJA**

***Uputa o načinu praćenja ostvarivanja i trošenja***

***vlastitih i namjenskih prihoda i primitaka javnih ustanova nacionalnih parkova i parkova prirode i Državnog zavoda za zaštitu prirode***

***planiranih u Državnom proračunu RH za 2015. godinu***

**siječanj 2014.**

Sadržaj

[Uvod 3](#_Toc408563888)

[1. Planiranje nacionalnih parkova i parkova prirode i Državnog zavoda za zaštitu prirode u državnom proračunu 3](#_Toc408563889)

[1.1. Razlozi uključivanja vlastitih i namjenskih prihoda i primitaka nacionalnih parkova i parkova prirode i Državnog zavoda za zaštitu prirode u državni proračun 3](#_Toc408563890)

[1.2. Financijski plan nacionalnih parkova i parkova prirode i Državnog zavoda za zaštitu prirode za 2015. godinu 3](#_Toc408563891)

[2. Izvršavanje financijskog plana nacionalnih parkova i parkova prirode te Državnog zavoda za zaštitu prirode 3](#_Toc408563892)

[2.1. Izuzeće od uplate namjenskih prihoda i primitaka te vlastitih prihoda u državnu riznicu i državni proračun 3](#_Toc408563893)

[2.2. Način praćenja mjesečnog ostvarenja i trošenja vlastitih i namjenskih prihoda i primitaka nacionalnih parkova i parkova prirode te Državnog zavoda za zaštitu prirode 3](#_Toc408563894)

# Uvod

Zakonom o izvršavanju Državnog proračuna Republike Hrvatske kojeg je Hrvatski sabor donio 2. prosinca 2014. godine zajedno s Državnim proračunom Republike Hrvatske za 2015. godinu i projekcijama za 2016. i 2017. godinu i nadalje je propisano izuzeće od uplate vlastitih i namjenskih prihoda i primitaka javnih ustanova nacionalnih parkova i parkova prirode i Državnog zavoda za zaštitu prirode u državni proračun. Pa što se onda promijenilo za ove ustanove u odnosu na ovu godinu?! Vlastiti prihodi nacionalnih parkova i parkova prirode te Državnog zavoda za zaštitu prirode koje planiraju ostvariti u razdoblju od 2015.-2017. iskazani su u Državnom proračunu za 2015. godinu i projekcijama za 2016.-2017., kao i rashodi koji će se financirati iz tih prihoda.

Dakle, vlastiti prihodi nacionalnih parkova i parkova prirode te Državnog zavoda za zaštitu prirode dio su državnog proračuna za iduće srednjoročno razdoblje, ali neće biti dio novčanog tijeka sustava državne riznice. Također, ukoliko ustanove ostvaruju i namjenske prihode i primitke, potrebno je i njih na isti način iskazati u državnom proračunu, kao i vlastite prihode. Ove ustanove će i nadalje na svojim računima ostvarivati te prihode te sa svojih računa podmirivati obveze/rashode koji se financiraju iz ovih izvora. Obveza ovih ustanova bit će izvještavati o korištenju navedenih prihoda, ali i ostalih namjenskih i vlastitih prihoda koje ustanove ostvaruju, a koji ne prolaze preko računa državnog proračuna. Bitno je naglasiti da ovaj izvještaj ne obuhvaća sredstva koja ustanove ostvaruju izravno iz državnog proračuna (od ministarstava, Hrvatskog zavoda za zapošljavanje i sl.).

Ministarstvo financija izdaje ovu uputu namijenjenu Ministarstvu zaštite okoliša i prirode i javnim ustanovama nacionalnim parkovima i parkovima prirode i Državnom zavodu za zaštitu prirode o načinu praćenja ostvarivanja i trošenja vlastitih i namjenskih prihoda i primitaka uključenih u Državni proračun RH za 2015. godinu za ustanove koje su izuzete uplate istih u sustav državne riznice. Ministarstvo zaštite okoliša i prirode treba svojom uputom definirati sve specifičnosti koje nisu obuhvaćene ovom Uputom, kao primjerice rokove u kojima ustanove trebaju dostaviti podatke Ministarstvu zaštite okoliša i prirode i slično.

# Planiranje nacionalnih parkova i parkova prirode i Državnog zavoda za zaštitu prirode u državnom proračunu

## Razlozi uključivanja vlastitih i namjenskih prihoda i primitaka nacionalnih parkova i parkova prirode i Državnog zavoda za zaštitu prirode u državni proračun

Državni proračun se sastoji sukladno članku 16. Zakona o proračunu od općeg i posebnog dijela. Posebni dio proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata. Prema članku 17. Zakona o proračunu, financijski plan proračunskih korisnika čine prihodi i primici te rashodi i izdaci raspoređeni u programe koji se sastoje od aktivnosti i projekata. Financijski plan proračunskog korisnika mora obuhvatiti sve izvore financiranja što proizlazi iz članka 28. Zakona o proračunu.

Pravilnikom o utvrđivanju proračunskih i izvanproračunskih korisnika državnog proračuna i proračuna jedinica lokalne i područne (regionalne) samouprave te o načinu vođenja registra proračunskih i izvanproračunskih korisnika (Narodne novine, br. 128/09) utvrđuju se kriteriji za klasificiranjem subjekta/pravne osobe u kategoriju proračunskog i izvanproračunskog korisnika državnog proračuna te proračunskog i izvanproračunskog korisnika jedinice lokalne i područne (regionalne) samouprave. Prilikom klasificiranja uzima se u obzir osnivač, način financiranja, status subjekta i vrsta djelatnosti koju obavlja.

Prema Zakonu o proračunu te odredbama navedenoga Pravilnika, javne ustanove nacionalni parkovi i parkovi prirode te Državni zavod za zaštitu prirode kojima je osnivač država jesu proračunski korisnici državnog proračuna. U ovom je dijelu obuhvat u potpunosti usuglašen s obuhvatom sukladno europskoj statističkoj metodologiji. Europska statistička metodologija ESA2010, propisana Uredbom (EU) br. 549/2013 Europskog parlamenta i Vijeća[[1]](#footnote-1), sadrži posebna pravila za razvrstavanje jedinica u institucionalne sektore društva, među kojima je i sektor opće države sa svojim podsektorima (prvenstveno središnjom državom i lokalnom državom). Svi statistički izvještaji Eurostatu kao statističkom tijelu Europske komisije, uključujući Fiskalno izvješće kojim se prati ispunjavanje kriterija o državnom deficitu i dugu po Maastrichtu, moraju se podnositi prema obuhvatu tih sektora.

S obzirom da su nacionalni parkovi i parkovi prirode te Državni zavod za zaštitu prirode proračunski korisnici državnog proračuna, a posebni dio državnog proračuna sastoji se od financijskih planova proračunskih korisnika, razvidna je obveza uključivanja svih prihoda i primitaka, rashoda i izdataka ovih ustanova u državni proračun sukladno ekonomskoj, programskoj, funkcijskoj, organizacijskoj, lokacijskoj klasifikaciji te izvorima financiranja.

Slijedeći navedene odredbe, ove ustanove uključile su u Državni proračun Republike Hrvatske za 2015. godinu i projekcije za 2016. i 2017. vlastite prihode ostvarene obavljanjem poslova na tržištu.

## Financijski plan nacionalnih parkova i parkova prirode i Državnog zavoda za zaštitu prirode za 2015. godinu

Prilikom izrade Državnog proračuna Republike Hrvatske za 2015. godinu i projekcija za 2016. i 2017. godinu unutar razdjela 077 Ministarstvo zaštite okoliša i prirode na glavi 07715 Nacionalni parkovi i parkovi prirode i 07725 Državni zavod za zaštitu prirode za svih dvadeset ustanova za 2015. godinu planiran je iznos od 487.187.628,00 kuna, od čega je 44.584.905,00 kuna planiran iznos rashoda koji će se financirati iz izvornih prihoda državnog proračuna, iznos od 424.167.005,00 kuna iz vlastitih prihoda, 2.435.718,00 kuna iz sredstava pomoći, a 16.000.000,00 kuna iz primitaka od zaduživanja.

GLAVA 07715 NACIONALNI PARKOVI I PARKOVI PRIRODE



GLAVA 07725 DRŽAVNI ZAVOD ZA ZAŠTITU PRIRODE



Nacionalni parkovi i parkovi prirode te Državni zavod za zaštitu prirode su u Državnom proračunu RH za 2015. godinu planirali slijedeće izvore financiranja:

*11 Opći prihodi i primici*

Opće prihode i primitke čine prihodi od poreza, prihodi od financijske imovine, prihodi od nefinancijske imovine, prihodi od upravnih i administrativnih pristojbi, prihodi državne uprave, prihodi od kazni te primici od financijske imovine i zaduživanja (nenamjenski).

U izvor financiranja – opći prihodi i primici proračunski korisnik uključuje prihode koje ostvari iz državnog proračuna, a koje planira u okviru podskupine 671 Prihodi iz proračuna za financiranje redovne djelatnosti proračunskih korisnika.

Za prihode iz ovog izvora namjena korištenja utvrđuje se kroz sam plan proračuna. Rashodi planirani u financijskom planu proračunskog korisnika iz izvora financiranja opći prihodi i primici podmiruju se do visine planiranih rashoda.

*12 Sredstva učešća za pomoći*

Unutar ovog izvora proračunski korisnici planiraju učešće Republike Hrvatske u slučaju kada u svom financijskom planu imaju planirane rashode iz izvora 5 Pomoći. Sredstva učešća preraspodjeljivati samo između projekata koji se sufinanciraju iz sredstava Europske unije.

*31 Vlastiti prihodi* čine prihodi koje korisnik ostvaruje obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna (iznajmljivanje prostora, obavljanje ugostiteljskih usluga, prihodi od fotokopiranja dokumentacije, od prodaje mapa i sl).

Vlastiti prihodi iskazuju se u okviru podskupine 661 Prihodi od prodaje proizvoda i robe te pruženih usluga.

Za korisnike koji u cijelosti posluju preko državne riznice vrijede sljedeća pravila:

- Ako su vlastiti prihodi uplaćeni u proračun u nižem opsegu nego što je planirano, u skladu sa Zakonom o proračunu korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

- Ako su naplaćeni u višem opsegu nego što je planirano, korisnik može preuzeti i plaćati obveze iznad iznosa utvrđenih u proračunu, a do visine uplaćenih sredstava.

- Naplaćeni vlastiti prihodi koji nisu bili iskorišteni u prethodnoj godini ne prenose se u proračun za tekuću proračunsku godinu. Stupanjem na snagu izmjena i dopuna Zakona o proračunu, koje su u saborskoj proceduru donošenja, mijenja se ovo pravilo i bit će omogućen prijenos nepotrošenih vlastitih prihoda iz jedne u drugu proračunsku godinu.

Navedena pravila, ali bez novčanog tijeka i prilagođena takvom praćenju, primjenjivat će se i kod navedenih ustanova na način opisan u točki 2.2. ove Upute.

*52 Ostale pomoći*

Ovaj izvor se koristi za planiranje pomoći iz proračuna JLP(R)S i od ostalih subjekata unutar opće države.

*53 Inozemne darovnice*

Ovaj izvor se koristi kod planiranja pomoći iz inozemstva (darovnica) koje proračunski korisnici dobivaju od inozemnih vlada i međunarodnih organizacija, a koje se izvršavaju preko posebnih (namjenskih) računa i/ili izravnih plaćanja dobavljačima i ne uplaćuju izravno u proračun.

*559 Ostale refundacije iz pomoći EU*

Radi se o projektima koje zemlje članice Europske unije najprije trebaju financirati iz nacionalnih sredstava, nakon čega EK certificira (priznaje) isplaćene troškove i vrši refundaciju sredstava u iznosu priznatih troškova. Dobar primjer ovakvih plaćanja do sada je bio Poljoprivredni jamstveni fond EAGF.

*562 Kohezijski fond (CF)*

Radi se izvoru financiranja iz financijske perspektive 2007.-2013 te 2014.-2020.

*83 Namjenski primici od inozemnog zaduživanja*

Planiraju se isključivo zajmovi od međunarodnih organizacija i institucija koji se troše kroz projekte na način da se izvršavaju preko posebnih (namjenskih) računa i/ili izravnih plaćanja dobavljačima.

Potrebno je da prilikom prvog izvještavanja za siječanj (rok je 10. veljače 2015. godine) Ministarstvo zaštite okoliša i prirode utvrdi ukoliko postoje i namjenski prihodi i primici navedenih ustanova koji nisu planirani u državnom proračunu za 2015. godinu. Po potrebi, Ministarstvo zaštite okoliša i prirode otvara nove izvore financiranja s planom nula, a temeljem *Suglasnosti za otvaranje novog izvora/aktivnosti/stavke u Državnom proračunu za 2015. godinu.* Obrazac za ovu suglasnost nalazi se na internetskim stranicama Ministarstva financija ([www.mfin.hr](http://www.mfin.hr)). Obzirom da se radi o fleksibilnim izvorima, kako je već gore istaknuto, sredstva se mogu izvršavati iznad plana, odnosno do visine ostvarenih sredstava.

U slučaju da je ustanova na nekom izvoru financiranja planirala samo dio prihoda, na istom će se kroz izvršenje evidentirati svi ostvareni prihodi.

Važno za provesti u narednom razdoblju

Važno je napomenuti da navedene ustanove u državnom proračunu trebaju prikazati sve prihode koje planiraju ostvariti u 2015. godini, te će zbog navedenog ove ustanove dostavljati Ministarstvu zaštite okoliša i prirode mjesečni izvještaj. Izvještaj ne obuhvaća prihode (i rashode) koje ustanove ostvaruju izravno iz državnog proračuna

Nadalje, navedene ustanove nisu iskazale namjenske prihode iz izvora financiranja 43 Ostali prihodi za posebne namjene koje je potrebno iskazati ukoliko se isti ostvaruju.

*Izvor financiranja 43*

Ovaj izvor financiranja čine prihodi čije su korištenje i namjena utvrđeni posebnim propisima, a koje korisnik ostvaruje obavljanjem poslova iz svoje osnovne djelatnosti, na temelju posebnog propisa kojim je utvrđena namjena za koju se prikupljeni prihodi imaju utrošiti.

Ovi prihodi također pripadaju kategoriji izvora financiranja 4 Prihodi za posebne namjene. Za korisnike koji u cijelosti posluju preko državne riznice vrijede sljedeća pravila:

* Ako su prihodi za posebne namjene u proračun uplaćeni u nižem opsegu nego što je planirano, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
* Uplaćeni, a manje planirani prihodi za posebne namjene mogu se izvršavati iznad iznosa utvrđenih u proračunu.
* Prihodi za posebne namjene koji nisu bili iskorišteni u prethodnoj godini prenose se u proračun za tekuću proračunsku godinu.
* Preneseni prihodi za posebne namjene mogu se koristiti iznad financijskog plana proračunskog korisnika do visine uplaćenih sredstava.

Navedena pravila, ali bez novčanog tijeka i prilagođena takvom praćenju, primjenjivat će se i kod ustanova u zdravstvu na način opisan u točki 2.2. ove Upute.

# Izvršavanje financijskog plana nacionalnih parkova i parkova prirode te Državnog zavoda za zaštitu prirode

## Izuzeće od uplate namjenskih prihoda i primitaka te vlastitih prihoda u državnu riznicu i državni proračun

Zakonom o izvršavanju državnog proračuna dana je mogućnost propisivanja izuzeća od obveze uplate namjenskih prihoda i primitaka te vlastitih prihoda proračunskih korisnika. Već su godinama nacionalni parkovi i parkovi prirode te Državi zavod za zaštitu prirode izuzeti od uplate tih prihoda u državni proračun. Do sada je izuzeće od uplate vlastitih i namjenskih prihoda i primitaka proračunskih korisnika bilo povezano sa izuzećem od planiranja navedenih prihoda u državnom proračunu. Međutim, iako Zakon o izvršavanju Državnog proračuna RH za 2015. godinu i nadalje predviđa izuzeće od uplate vlastitih i namjenskih prihoda i primitaka nacionalnih parkova i parkova prirode te Državnog zavoda za zaštitu prirode u državni proračun, iz odredbi Zakona o proračunu nedvojbeno proizlazi obveza iskazivanja ukupnih prihoda i primitaka te rashoda i izdataka **iz svih izvora financiranja** u državnom proračunu za sve proračunske korisnike državnog proračuna. Sukladno navedenom, ostvarivanje vlastitih i namjenskih prihoda i primitaka te trošenje rashoda financiranih iz ovih izvora, a izuzetih od uplate u državni proračun, pratit će se izvještajno.

## Način praćenja mjesečnog ostvarenja i trošenja vlastitih i namjenskih prihoda i primitaka nacionalnih parkova i parkova prirode te Državnog zavoda za zaštitu prirode

Ministarstvo zaštite okoliša i prirode treba uspostaviti sustav izvještavanja temeljem kojeg će se naplata i potrošnja vlastitih i namjenskih prihoda i primitaka navedenih ustanova evidentirati u SAP sustavu državne riznice. Ministarstvo je obvezno do 10. u mjesecu za prethodni mjesec unijeti podatke za svaku ustanovu u SAP sustav. Rok u kojem ustanove trebaju dostaviti izvještaje Ministarstvu zaštite okoliša i prirode, utvrđuje samo Ministarstvo.

Polugodišnji i godišnji izvještaj o izvršenju državnog proračuna koji će se podnositi Hrvatskom saboru na četvrtoj razini ekonomske klasifikacije, odnosno razini odjeljka u 2015. godini, odnosno 2016. godini mora sadržavati i izvršenje rashoda ovih ustanova na gotovinskoj osnovi financiranih iz novouključenog izvora financiranja.

Ministarstvo zaštite okoliša i prirode će u 2015. od nacionalnih parkova i parkova prirode te Državnog zavoda za zaštitu prirode, proračunskih korisnika državnog proračuna iz svoje nadležnosti, mjesečno prikupljati podatke o iznosu naplaćenih prihoda koji nisu uplaćeni u državni proračun te svih rashoda i izdataka koji su iz tih prihoda plaćeni.

Prihodi i primici u izvještaju koji ustanove dostavljaju Ministarstvu zaštite okoliša i prirode trebaju biti iskazani po osnovnim računima računskog plana (peta razina računskog plana). Međutim, neke se vrste prihoda i primitaka u sustavu državne riznice prate analitički na devetoj razini, što je prikazano u veznim tablicama u privitku ove Upute. Stoga će Ministarstvo zaštite okoliša i prirode utvrditi za svaku pojedinu ustanovu koje prihode treba iskazati analitički. Naglašavamo da se u izvještaju (kao i u knjigovodstvenim evidencijama) prihodi i primici iskazuju po gotovinskom načelu. Navedeno uključuje i eventualno provedene kompenzacije.

Prihodi i primici u izvještaju koji ustanove dostavljaju Ministarstvu zaštite okoliša i prirode također trebaju biti iskazani po izvorima financiranja. Izvori financiranja opisani su u prvom dijelu ove Upute. Ministarstvo zaštite okoliša i prirode će dodijeliti svakoj vrsti prihoda izvor financiranja, sukladno veznim tablicama, i o istom obavijestiti svaku ustanovu.

Rashodi i izdaci u izvještaju koji ustanove dostavljaju Ministarstvu zaštite okoliša i prirode trebaju biti iskazani po osnovnim računima računskog plana (peta razina računskog plana). Naglašavamo da se u izvještaju (za razliku od knjigovodstvenih evidencija) rashodi i izdaci iskazuju po gotovinskom načelu, odnosno tek kada su plaćeni. Navedeno uključuje i eventualno provedene kompenzacije. Rashodi iskazani u izvještaju (koji se dostavlja Ministarstvu zaštite okoliša i prirode) i sustavu državne riznice razlikuju se od rashoda u knjigovodstvenim evidencijama ustanova u kojima se isti iskazuju temeljem nastanka poslovnog događaja. Tako primjerice rashodi nastali u 2014. godini (i evidentirani u glavnoj knjizi kao rashodi 2014. godine), a plaćeni u 2015. godini, iskazuju se u sustavu državne riznice u 2015. godini. Plaćene predujmove je potrebno u izvještaju iskazati na rashodovnoj strani. Transakcije i poslovni događaji koji dovode do odljeva sredstava s računa, a nikada ne postaju rashodi, kao primjerice naknade bolovanja na teret HZZO-a i ostale refundacije, ne iskazuju se u ovom izvještaju.

Rashodi i izdaci u izvještaju koji ustanove dostavljaju Ministarstvu zaštite okoliša i prirode trebaju biti iskazani, uz ekonomsku klasifikaciju, također i po:

* izvorima financiranja,
* aktivnostima i projektima te
* funkcijskom području.

Ministarstvo zaštite okoliša i prirode će dati uputu o navedenom za svaku ustanovu.

Sredstva na računu ustanove na dan 1. siječnja 2015. godine iskazat će se kao početno stanje u izvještajima koje ustanova dostavlja Ministarstvu zaštiti okoliša i prirode, a ono na temelju njega provodi evidencije u SAP sustavu. Saldo je potrebno u izvještaju iskazati zaduženjem računa 12921, a odobrenjem računa rezultata 922 Višak/manjak prihoda koji se analitički treba iskazati po izvorima financiranja, kako je pokazano tablicom u nastavku.

*Primjer: Izvještaj o mjesečnom ostvarenju i trošenju vlastitih i namjenskih prihoda i primitaka nacionalnog parka XY za siječanj 2015.*

|  |  |  |  |  |  |
| --- | --- | --- | --- | --- | --- |
| **Opis** | **Izvor** | **Aktivnost** | **Račun** | **Iznos** | |
| **Duguje** | **Potražuje** |
| 1. Početni saldo | 43  31 |  | 12921  9221165264  9221166151 | 3.000 | 1.000  2.000 |
| 2. Prihodi | 31 | - | 661510000 |  | 1.000 |
| 43 | - | 652640000 |  | 6.500 |
| 61 | - | 663230000 |  | 500 |
| 1. Rashodi | 43 | Axxxxxx | 322220000 | 7.000 |  |
| 31 | Axxxxxx | 322310000 | 800 |  |
| 61 | Kxxxxxx | 422410000 | 500 |  |
| 4. Razlika prihoda i rashoda financirana iz salda | - | - | 12921 |  | 300 |

**Bitno je naglasiti da ovaj izvještaj ne obuhvaća sredstva koja ustanove ostvaruju izravno iz državnog proračuna (od ministarstava, Hrvatskog zavoda za zapošljavanje i sl.).**

Prikupljene podatke će za svaku ustanovu pojedinačno Ministarstvo zaštite okoliša i prirode unositi u SAP sustav državne riznice putem dokumenta EV do 10-tog u mjesecu za prethodni mjesec. Navedene dokumente treba spremiti kao odloženi dokument nakon čega ih treba ispisati te ovjerene i potpisane od strane kontrolora i ovjerovitelja dostaviti Ministarstvu financija, Službi za državno računovodstvo i računovodstvo neprofitnih organizacija radi odobrenja. Dakle, primjenjivat će se isti postupak kao kod naloga za preknjiženje (dokumenti tipa NP).

Ministarstvo zaštite okoliša i prirode u SAP sustav unosi analitički račun 12921 Ostala nespomenuta potraživanja tako da drugi dio računa budu znamenke 7725. Dakle, analitički račun na kojem će se iskazivati razlika prihoda i rashoda financiranih iz salda glasio bi: 129217725.

1. Uredba (EU) br. 549/2013 Europskog parlamenta i Vijeća od 21. svibnja 2013. o Europskom sustavu nacionalnih i regionalnih računa u Europskoj uniji (dalje u tekstu „ESA 2010”) sadržava referentni okvir zajedničkih normi, definicija, klasifikacija i računovodstvenih pravila za izradu računa država članica za statističke potrebe Unije kako bi se dobili usporedivi rezultati među državama članicama. [↑](#footnote-ref-1)